บาทเปิด 30.95 บาทต่อดอลลาร์ อ่อนค่าต่อเนื่อง
เงินบาทเปิดตลาด 30.95 บาทต่อดอลลาร์ อ่อนค่าต่อเนื่อง ให้กรอบวันนี้ 30.80-31.00 บาทต่อดอลลาร์
19 มี.ค. 2564

นักบริหารเงินจากธนาคารกรุงศรีอยุธยา เปิดเผยว่า เงินบาทเปิดตลาดเช้านี้อยู่ที่ 30.95 บาท/ดอลลาร์ ปรับตัวอ่อนค่าจากปิดตลาดเย็นวานนี้ที่ระดับ 30.81 บาท/ดอลลาร์ โดยเคลื่อนไหวตามทิศทางของตลาดโลก เนื่องจากบอนด์ยีลด์ยังมีแนวโน้มปรับตัวสูงขึ้นต่อเนื่อง ทำให้นักลงทุนกลับมาถือครองดอลลาร์
"บาทเปิดตลาดเช้านี้อ่อนค่าไปมากจากปิดตลาดเย็นวานนี้ ซึ่งเป็นไปตามทิศทางตลาดโลก หลังนักลงทุนแห่ซื้อดอลลาร์เนื่องจากบอนด์ยีลด์ยังไม่มีท่าทีที่จะย่อตัวลง กดให้เงินสกุลอื่นอ่อนค่า" นักบริหารเงิน กล่าว
นักบริหารเงินประเมินกรอบการเคลื่อนไหวของเงินบาทในวันนี้ไว้ที่ 30.80-31.00 บาท/ดอลลาร์ ซึ่งคาดว่าจะมีผู้ส่งออกตั้งรอขายดอลลาร์ที่ระดับ 31.00 บาท/ดอลลาร์เป็นจำนวนมาก